से ज़्यादा शुद्ध चीज और क्या होगी? वैसे ईंधन में शुद्धि अशुद्धि क्या देखना।"
लूले कक्का ने पैंतरा बदला "खेता भैया, तुम्हें शायद पता नहीं है कि गोबर से भी गैस बनती है और दारी इस जीभ को आग लगे भैया कि ये बात भी सोलहा आना सच्ची है कि अब तो आदमी के गू से भी गैस बनने लगी हैं।"
"कक्का तुम भी..." रतना ने घिनाते हुये मुंह बनाया।
"सच्ची कह रहे, हमने तो अपनी आँखन से देखा कि अगल-बगल के कित्तेई गाँवन में बड़े-बड़े धर्मात्मा और कर्मकाण्डी लोगों के घर में वायो-गैस की मशीन लग गई है, उसी की गैस से उनके घर के चूल्हे से लेकर बैठका दियावट तक जलते हैं। ...हाँ ये बात और है कि आपत्ति काल में पढ़े लिखे विद्धानों को ऐसी बातों की चिन्ता करने की छूट रहती है। इन दिनों आपत्तिकाल ही तो है, आप सब कहो कि धर्म पर जैसा आपत्तिकाल इन दिनों है, सृष्टि के निर्माण से लेकर अब तक कभी रहा क्या? विश्वास न हो तो चम्पा महाराज से पूछ लो। शास्त्रांे में साफ-साफ लिखा है 'आपात काले मर्यादा नास्ती' माने आपत्ति के दिन में मर्यादा की चिन्ता मती करो।"
वे एक पल को रुके फिर अपनी बात के कारण उन सबके चेहरे से उड़ती आभा को देखकर खुश हुए और गहरी नजरों से चम्पा प्रसाद को भीतर तक बेधते हुए बोले-"आज भिनुसारे जब हम टहलने निकले तो तुम्हारे बड़े भैया कालकाप्रसाद अस्पताल के पास वाली सड़क पर चेलम्मा नर्स की गलबहियाँ डाले टहलते मिले थे। हमे लगता है कि कालका भैया पिछली रात वहीं सोये थे। बल्कि...अब आज की क्या कहें, हमने खुद देखा है कि वे रोज वहीं रुकते हैं। चँपा भैया एक दिना जाके देख तो लो कि वह आग लगी नर्स है कौन विरादरी की । कल को ऐसा न हो कि कालकाप्रसाद के संग-संग पूरे गाँव की नाक कटा दे वो।"
चम्पा प्रसाद ऐसे समय बड़ी पशोपेश में पड़ जाते है। कई बार तो ऐसा भी होता है कि वे किसी जिजमान के यहाँ कथा भागवत बांचते-बांचते पवित्रता, वैदिक आचरण और हिन्दू समाज की वर्ण परम्परा की तारीफ कर रहे होते है और अचानक वही जिजमान उनके भैया कालकाप्रसाद के आचरण के बारे में कुछ पूछने लगता है। वैसा ही इस वक्त हुआ। लूले कक्का ने रंग में भंग कर दिया। चम्पा प्रसाद भीतर ही भीतर तिलमिला उठे, पर प्रकट में चुप रहे। लूले कक्का जैसे खोजी आदमी को सिरजाना ठीक नहीं है। दुष्टों को दूर से ही नमस्कार कर लो शास्त्र भी ऐसा ही कहते हैं-दुर्जन दूरतः परिहरेत।
लूले कक्का ने देखा कि महफिल फीकी हो चली है। ... वे यही चाहते थे। अपने मिथ्या अहंकार, पाखण्ड और बौद्धिकता के ठहरे सड़े जल के पोखरे में आकण्ठ डूबे इन लोगों में कुछ बेचैनी पैदा हा, े यही मंतव्य था उनका, वह हो चली थी, सो उन्होने अपनी वैशाखी सम्भाली और उठ के सब पंचों से "जय राम जी की" कहते हुए मूंछों ही मूंछों में मुस्कराते वहाँ से चल पड़े। ...वे शुरू से इस सिद्धांत के हामी रहे कि खुद मस्त बने रहो और इन शोषकों को चिन्ता एवं बेचैनी मंे डाले रहो। वह बेचैनी पैदा हो गई थी सो अब उनका काम भी क्या बचा था।
लूले कक्का की ठक